***Asociácia výrobcov nealkoholických nápojov a minerálnych vôd podporuje pitným režimom Michalovce – Európske mesto športu 2019***

Tlačová správa, 24. jún 2019

**Názov podujatia:** Asociácia výrobcov nealkoholických nápojov a minerálnych vôd podporuje pitným režimom Michalovce – Európske mesto športu 2019

**Miesto konania:** Michalovce

**Kontakt pre média:** Mgr. Adela Kalaninová, [adela.kalaninova@msumi.sk](mailto:adela.kalaninova@msumi.sk)

Po Košiciach, Banskej Bystrici a Nitre sa Európskym mestom športu stali pre rok 2019 Michalovce. Mesto má k športu veľmi blízko aj vďaka viacerým klubom, ktoré sa pohybujú v najvyšších slovenských súťažiach, a preto s radosťou privítalo spoluprácu s Asociáciou výrobcov nealkoholických nápojov a minerálnych vôd.

Asociácia dlhodobo podporuje aktívny a zdravý životný štýl. Jedným z hlavných cieľov tohto záujmového združenia je podpora konzumácie minerálnej a pramenitej vody ako základu pitného režimu. Správny pitný režim je pre ľudský organizmus veľmi dôležitý. Obzvlášť dôležitý je pri pohybe a fyzickej aktivite, preto Asociácia podporila svojou činnosťou Európske mestá športu na Slovensku aj v minulých rokoch a pokračuje v tejto činnosti aj naďalej – v Michalovciach. O pitný režim od Asociácie môžu požiadať športové kluby aj organizátori športových podujatí počas celého roka. Nedávno tak urobili aj organizátori mládežníckych majstrovstiev SR v hádzanej Slovak Open Handball 2019, ktoré sa konali v našom meste počas druhého júnového víkendu.

*„Sme veľmi hrdí na to, že sa nám podarilo získať titul Európske mesto športu ako prvému okresnému mestu na Slovensku. Zároveň sme radi, že Asociácia výrobcov nealkoholických nápojov a minerálnych vôd je naším partnerom a tešíme sa na spoluprácu a ich účasť na športových podujatiach v Michalovciach,“* hovorí primátor Viliam Zahorčák.

O športové podujatia v tomto roku rozhodne nie je núdza. Veríme, teda že si každý príde na svoje. S radosťou vás privítame na športoviskách v Michalovciach – Európskom meste športu 2019.